Jong man se lyk op snelweg gekryArgieffoto:: ER24 ŉ Man, vermoedelik in sy 20’s, is Dinsdagaand op die N12-snelweg in Benoni aan die Oos-Rand doodgery. Russel Meiring, woordvoerder van ER24, het gesê die voorval het omstreeks 22:45 naby die Tom Jones-afrit plaasgevind. Volgens Meiring was die man ŉ voetganger en is hy deur verskeie voertuie getref voordat ŉ motoris hulp ontbied het. “By paramedici se aankoms op die toneel is die man se liggaam in die vinnige baan van die snelweg aangetref. Sy liggaam het sowat 5 m ver van ŉ motor af gelê,” het Meiring gesê. Die man het veelvuldige beserings opgedoen en is op die toneel dood verklaar. Die bestuurder van die motor is nie beseer nie. Owerhede was op die toneel om die voorval te ondersoek.